Document ID: 31990D0495

Komisijos Sprendimas
1990 m. rugsėjo 24 d.
nustatantis Bendrijos finansinę priemonę lašišinių šeimos žuvų infekcinei hematopoetinei nekrozei Bendrijoje likviduoti
(90/495/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje [1], ypač į jo 23 straipsnio 4 dalį,
atsižvelgdama į Komisijos pasiūlymą [2],
atsižvelgdama į Europos Parlamento nuomonę [3],
atsižvelgdama į Ekonomikos ir socialinių reikalų komiteto nuomonę [4],
kadangi lašišinių šeimos žuvų infekcinė hematopoetinė nekrozė (IHN) yra labai užkrečiama virusinė liga, dėl kurios ūkiai gali patirti didžiulių nuostolių;
kadangi visų pirma būtina nustatyti reikiamas stebėjimo priemones, skirtas gauti informaciją, kuri yra būtina norint įdiegti galimas priemones ligai pašalinti;
kadangi reikia, jog valstybės narės pateiktų likvidavimo planą;
kadangi Bendrijos finansinė pagalba susidės iš valstybių narių išlaidų mėginių ėmimo operacijoms ir būtiniems laboratoriniams tyrimams dalinio padengimo;
kadangi priemones reikia įdiegti laikantis glaudaus valstybių narių ir Komisijos bendradarbiavimo procedūros,
PRIĖMĖ ŠĮ SPRENDIMĄ:
1 straipsnis
Per tris mėnesius po šio sprendimo priėmimo valstybės narės privalo pateikti infekcinės hematopoetinės nekrozės (IHN) ir virusinio hemoraginio kraujo užkrėtimo (VHS) infekcijų paplitimo Bendrijoje įvertinimo planus, pagrįstus jų teritorijose atliktais epidemiologiniais tyrimais.
2 straipsnis
Šiame sprendime:
1) "ūkis" - tai bet koks ūkinis vienetas arba, suprantant plačiau, bet koks geografiškai apibrėžtas objektas, kuriame veisiamos arba laikomos rinkai skirtos lašišinių šeimos žuvys;
2) "patvirtintoji laboratorija" - tai valstybėje narėje esanti laboratorija, kurią kompetentinga institucija savo atsakomybe paskyrė šiame sprendime numatytiems tyrimams atlikti.
3 straipsnis
1 straipsnyje minėtuose planuose turi būti numatyta:
1) įdiegsiančios ir koordinuosiančios projektą centrinės valdžios institucijos;
2) lašišinių šeimos žuvų veisimu užsiimančių ūkių registracija;
3) lašišinių šeimos žuvų judėjimo kontrolė;
4) mėginių ėmimas virusinėms ir (arba) serologinėms infekcijoms aptikti lašišinių šeimos žuvų veisimu užsiimančiuose ūkiuose. Imamų mėginių skaičius turi priklausyti nuo gyvūnų sveikatingumo;
5) mėginių perdavimas patvirtintosioms laboratorijoms, kuriose bus atliekami virusiniai ir (arba) serologiniai tyrimai IHN ir (jei reikia) tyrimai VHS virusams aptikti;
6) numatomos vienetinės mėginių ėmimo ir laboratorinių tyrimų išlaidos, taip pat bendrosios išlaidos operacijoms atlikti.
4 straipsnis
Komisija išnagrinės valstybių narių pateiktus planus ir nustatys, ar jie atitinka jų patvirtinimo reikalavimus, ar juos reikia kaip nors taisyti.
Planai ir jų pataisos turi būti patvirtinti pagal 10 straipsnyje aprašytą procedūrą.
5 straipsnis
Šiame sprendime numatytos priemonės suteikia teisę gauti finansinę paramą iš Bendrijos.
6 straipsnis
1. Bendrijos finansinė parama suteikiama vienerių metų laikotarpiui nuo Komisijos nustatytos datos, kurią ji nurodys patvirtindama 1 straipsnyje minėtus planus.
2. Šio straipsnio 1 dalyje numatytam laikotarpiui iš Bendrijos biudžeto išlaidų žemės ūkiui skyriaus numatoma skirti 2 mln. ekiu paramą.
7 straipsnis
1. Jei visos išdėstytos priemonės yra įdiegtos ir atitinka pagal 4 straipsnio nuostatas patvirtintą planą, valstybių narių išlaidoms pagal 3 straipsnio 4 ir 5 dalis padengti gali būti suteikta Bendrijos finansinė parama, neviršijanti 6 straipsnyje nurodytų ribų.
2. Bendrija padengia 50 % šio straipsnio 1 dalyje minėtų išlaidų.
3. Šio straipsnio taikymo išsamios taisyklės priimamos (jei reikia) pagal 10 straipsnyje išdėstytą procedūrą.
8 straipsnis
1. Paraiškos išmokoms pateikiamos pagal valstybės narės išlaidas kalendoriniais metais ir turi būti pateiktos Komisijai iki kitų metų liepos 1 d.
2. Komisija nusprendžia dėl paramos pasikonsultavusi su 10 straipsnyje nurodytu komitetu.
3. Šio straipsnio taikymo išsamios taisyklės priimamos (jei reikia) pagal 10 straipsnyje išdėstytą procedūrą.
9 straipsnis
Reglamento (EEB) Nr. 729/70 [5] su paskutiniais pakeitimais, padarytais Reglamentu (EEB) Nr. 2048/88 [6], 8 ir 9 straipsniai taikomi mutatis mutandis.
10 straipsnis
1. Kai turi būti laikomasi šiame straipsnyje nustatytos tvarkos, paties pirmininko iniciatyva arba valstybės narės prašymu klausimas nedelsiant perduodamas Sprendimu 68/361/EEB [7] įkurtam Veterinarijos nuolatiniam komitetui.
2. Komisijos atstovas pateikia komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį nustato pirmininkas, atsižvelgdamas į klausimo skubumą. Nuomonė patvirtinama Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą (remdamasi) Komisijos siūlymu. Valstybių narių atstovų komitete balsai skaičiuojami taip, kaip nustatyta tame straipsnyje. Pirmininkas nebalsuoja.
3. Komisija patvirtina numatytas priemones, jeigu jos atitinka komiteto nuomonę.
4. Kai numatytos priemonės neatitinka komiteto nuomonės arba nuomonė nepareiškiama, Komisija nedelsdama pateikia Tarybai pasiūlymą dėl priemonių, kurių turi būti imtasi. Taryba sprendžia kvalifikuota balsų dauguma.
Jeigu Taryba per tris mėnesius nuo tos dienos, kai klausimas buvo jai perduotas, nepriima jokio sprendimo, pasiūlytas priemones patvirtina Komisija.
11 straipsnis
Komisijos ekspertai, kartu su kompetentingomis institucijomis, gali tikrinti vietoje, ar vykdomi 1 straipsnyje paminėti planai.
Komisija informuoja 10 straipsnyje nurodyto komiteto valstybes nares apie planų rezultatus pagal valstybių narių, kurios teikia Komisijai ataskaitas drauge su paraiškomis išmokoms gauti, pateiktą informaciją, taip pat Bendrijos vardu dirbančių ir Komisijos paskirtų ekspertų apsilankymų vietose ataskaitas.
12 straipsnis
Remdamasi 1 straipsnyje nurodytų tyrimų rezultatais Komisija pateikia ataskaitą ir reikiamus pasiūlymus ar sprendimus pagal Sprendimo 90/424/EEB 5 straipsnio 2 dalies nuostatas.
13 straipsnis
Šis sprendimas skirtas valstybėms narėms.
Priimta Briuselyje, 1990 m. rugsėjo 24 d.

Labels: 19
6